אריאל קלנר

אריאל (אריק) קַלְנֶר (נולד ב-5 ביולי 1980, כ"א בתמוז ה'תש"ם) הוא פוליטיקאי ישראלי וחבר הכנסת מטעם הליכוד ויו"ר הוועדה המיוחדת למאבק בשימוש בסמים ובאלכוהול .

ביוגרפיה
קלנר נולד בחיפה למשפחה חילונית. הוא הבכור מבין שלושה אחים. הוריו תנחום וגליה עלו ארצה מברית המועצות בצעירותם. את לימודי התיכון עשה בבית הספר הריאלי בעיר. בצבא שירת כחובש קרבי בחטיבת גולני. כנער הצטרף קלנר ל"מטה למען ארץ ישראל" בחיפה והשתתף במחאות נגד הסכמי אוסלו.

לאחר שירותו הצבאי למד לתואר ראשון (BSc) בהנדסת תעשייה וניהול בטכניון ובהמשך גם למד לתואר שני במנהל עסקים (MBA) באוניברסיטת חיפה.

עד כניסתו לכנסת עבד כמהנדס מערכות מידע בחברת פיליפס בחיפה במשך כשתים עשרה שנים.

פעילות ציבורית
כסטודנט היה ממקימי התא הכתום בטכניון לעצירת תוכנית ההתנתקות. לפי קלנר, בעקבות תקופה זו חזר בתשובה. בתקופה זו חתם על עצומה לסירוב שירות צבאי בפינוי ישובים במסגרת תוכנית ההתנתקות ואף היה ממונה על החתמות העצומה באזור חיפה. התא הכתום בראשותו הקים אתר אינטרנט שקרא לסירוב של חיילים וקצינים בסדיר ובמילואים לפנות ישובים. בראיון עימו בערוץ 7 אמר "נשבעתי בגיל 18 למסור את חיי במלחמה מול האויב, ולא לגרש יהודים".

ב-2013 הקים את 'חזון לאומי' אשר שם לו מטרה לעצב את מנהיגות דור העתיד ברוח יהודית-ציונית-לאומית. עיקר הפעילות של הארגון היא עם סטודנטים אשר נפגשים מדי שבוע להרצאות, סדנאות וסיורים מתוך פרספקטיבה לאומית-שמרנית-ליברלית. תוכניות הארגון מופעלות ברחבי הארץ, ירושלים, חיפה, עכו, לוד ותל אביב.

פעילות פוליטית
בשנת 2014 נבחר קלנר ליו"ר נשיאות ועידת צעירי הליכוד ולחברות במזכירות התנועה. קלנר הוא יו"ר נשיאות ועידת צעירי הליכוד וממייסדי פורום 'דרור בליכוד' – קבוצה אשר קמה בתוך הליכוד, לאחר עזיבתו של ח"כ דאז משה פייגלין, במטרה ״לאגד את הכוחות האידאולוגים השואפים לקדם את ערכי התפיסה היהודית להנהגת המדינה״. כמו כן, קלנר פעיל בכמה ארגונים חוץ-פרלמנטריים נוספים כגון – הר הבית וחומש תחילה. ב-2012 נבחר למרכז הליכוד. ביוני 2014 נבחר למזכירות הליכוד מטעם מחוז חיפה.

בפברואר 2019 התמודד בבחירות הפנימיות ברשימת הליכוד ל לנציג מחוז חיפה, לאחר שגבר על ארבעה מתמודדים אחרים. הוא הוצב במקום ה-34 ברשימת המפלגה. הליכוד זכתה בכ-35 מנדטים ובשל כך הוא נבחר לכנסת. לקראת הבחירות לכנסת ה-22 הוצב במקום ה-37 ברשימת הליכוד בשל המיזוג עם מפלגת כולנו. בבחירות הליכוד זכתה ב-32 מנדטים והוא לא נבחר לכנסת. גם בבחירות לכנסת ה-23 הוצב במקום ה-37, וב-5 ביולי 2020, עם מינויו של גלעד ארדן לשגריר ישראל באו"ם והתפטרותה של ציפי חוטובלי במסגרת החוק הנורווגי חזר לכהן כחבר הכנסת.

לקראת הבחירות לכנסת ה-24 הוצב במקום ה-33 ולא נכנס לכנסת.

באוגוסט 2022 התמודד בבחירות הפנימיות ברשימת הליכוד לכנסת ה-25 על המקום המיועד לנציג מחוז חיפה, והוצב במקום ה-34 ברשימת המפלגה. חזר לכנסת ב-6 בינואר 2023, לאחר ששר התיירות חיים כץ התפטר מהכנסת במסגרת החוק הנורווגי.

בחודש יוני 2023 החלו להתקיים הפגנות בלילות שבת ליד ביתו של קלנר בשכונת נווה שאנן בחיפה. המפגינים ליוו את קלנר ב"צעדת בושה" לבית הכנסת, ואחר-כך הפגינו ליד ביתו. באמצע אוגוסט ניצב דני לוי, מפקד מחוז חוף, אסר להפגין ליד ביתו. לוי חתם על צו האוסר על קיום מחאה סמוך לביתו של קלנר, והעבירן לצומת הרחובות הגליל וטרומפלדור, הוא אסר על שימוש באמצעי הרעשה והגביל את כמות המפגינים לחמישה אנשים

בדצמבר 2025 הציג הצעת חוק להקמת "ועדת חקירה ממלכתית לאומית" לבחינת אירועי השבעה באוקטובר. הצעת החוק מציעה ליצור מנגנון שיהיה מורכב משישה חברים - שלושה נציגי קואליציה ושלושה נציגי אופוזיציה. קלנר ציין כי הוועדה תבחן את כל מערכות המדינה, לרבות הדרגים המדיני, הביטחוני והמשפטי. ההצעה עוררה ביקורת חריפה מצד האופוזיציה ומשפחות שכולות. יו"ר האופוזיציה יאיר לפיד הכריז מראש שהאופוזיציה לא תשתף פעולה עם ההצעה, וגורמים רבים מתחו ביקורת על הרעיון שהנחקרים ימנו את החוקרים. "מועצת אוקטובר", המאגדת למעלה מ-1,500 משפחות שכולות ושורדים, כינתה את ההצעה "ועדת טיוח פוליטית".

 חקיקה 
להלן חוקים שנחקקו ביוזמו:

 חוק הביטוח הלאומי (תיקון מס' 251) – הורים לילד שיושב במאסר בגלל הרשעה בעבירת טרור חמורה, לא יקבלו בעדו קצבאות מהביטוח הלאומי.
 חוק התכנון והבנייה (תיקון מס' 162 – הוראת שעה) – קובע כי ועדות מקומיות בנגב ובגליל מוסמכות לאשר תוספת של עד 40 יחידות דיור ללא צורך באישור הוועדה המחוזית, לשם שחרור חסמים בתחום הדיור.
 חוק הפצת שידורים (תיקון מס' 7 – הוראת שעה) – הענקת פטור מתשלום דמי הפצה במערך עידן פלוס לכלל הערוצים, לרבות הערוצים הזעירים (ערוץ 14, ערוץ 9 ו"הלא טי.וי").
 חוק מגבלות על חזרתו של מורשע בטרור לסביבת נפגעי העבירה – מאפשר להרחיק משוחררי טרור ממשפחות הקורבנות, כדי למנוע פגיעה חוזרת בנפגעים. החוק פורסם ברשומות ונכנס לתוקף במאי 2024.
 חוק אלג'זירה למניעת פגיעת גוף שידורים זר בביטחון  - עבר ב3 קריאות בדצמבר 2025.

 חיים אישיים 
קלנר נשוי לליאת, ואב לחמישה. מתגורר בחיפה.

קישורים חיצוניים


 פעיל הליכוד המוכר אריאל קלנר מדבר על הכל • ראיון , באתר בליכוד, 16 באוקטובר 2017



הערות שוליים

קטגוריה:בוגרי בית הספר הריאלי
קטגוריה:בוגרי הטכניון - מכון טכנולוגי לישראל: הנדסת תעשייה וניהול
קטגוריה:בוגרי אוניברסיטת חיפה
קטגוריה:פוליטיקאים ישראלים שחזרו בתשובה
קטגוריה:חברי הכנסת מטעם הליכוד
קטגוריה:חיפה: חברי הכנסת
קטגוריה:נווה שאנן (חיפה): אישים
קטגוריה:מהנדסי תעשייה וניהול ישראלים
קטגוריה:חברי הכנסת העשרים ואחת
קטגוריה:חברי הכנסת העשרים ושלוש
קטגוריה:ציונות דתית: חברי כנסת
קטגוריה:חברי הכנסת העשרים ושלוש: חברי כנסת מכהנים במסגרת החוק הנורווגי
קטגוריה:חברי הכנסת העשרים וחמש: חברי כנסת מכהנים במסגרת החוק הנורווגי
קטגוריה:יושבי ראש הוועדה למאבק בנגעי הסמים והאלכוהול
קטגוריה:חברי הכנסת: מהנדסים
קטגוריה:ישראלים שנולדו ב-1980